Opgave 6. Hvad skal jeg kunne?

Når du kommer i 9. klasse, skal du blandt andet til prøve og vise, hvor dygtig du er til at stave. Prøven bliver lavet med ord, som danske elever har det rigtig svært med. Den bliver altså lavet på en måde, så man undersøger, om I kan alle de svære ting.

De ved, at I nok kan stave til *håndbold* og *fodbold*, selvom der er et stumt d i *bold.* Et ord som *håndvasken* kunne de nok godt finde på at teste jer i. Altså om I glemmer d’et, som er der, fordi *håndvask* er sat sammen af *hånd* + *vask*, og om I ved, at der ikke skal være dobbelt-k i ordet.

**A. Nedenfor ser du et skema, hvor alle de svære områder i dansk stavning er plottet ind. Du skal nu**

**vurdere, om du *kan, næsten kan* eller *ikke kan endnu.* Senere skal du huske at ændre i skemaet, når du har lært noget nyt. Så kan du nemlig følge med i din egen læring.**

Det er en god idé at printe skemaet og klistre det fast på dit bord, så du hele tiden er opmærksom på, hvad du ikke kan endnu, og hvad du derfor skal arbejde målrettet med at få lagret i din langtidshukommelse.

*”Jeg kan ikke endnu”* skal du bruge, når du slet ikke kender det svære område.

*”Jeg kan næsten”* skal du bruge, når du kender det svære område. Måske kender du også en huskeregel, men du er ikke helt skrap til at bruge den endnu.

*”Jeg kan”* skal du bruge, når du kender det svære område, og du er opmærksom på ikke at lave fejl.

**B. Du skal også finde et eksempel på de ord, du kan. Når I gennemgår skemaet sammen i klassen, er det vigtigt, du får skrevet noter. Du kan eksempelvis skrive ord, der er eksempler på problemområdet.**

**Skema til selvvurdering**

|  | **Jeg kan** | **Jeg kan næsten** | **Jeg kan ikke endnu** |
| --- | --- | --- | --- |
| Vokalforveksling |  |  |  |
| Konsonantfordobling |  |  |  |
| Konsonantforveksling |  |  |  |
| Stumme bogstaver |  |  |  |
| Navneords endelser |  |  |  |
| Udsagnsords endelser |  |  |  |
| Tillægsords endelser |  |  |  |
| Flertals-r |  |  |  |
| Nutids-r |  |  |  |
| Endelsen *-ene*/*-ende* |  |  |  |
| Endelsen *-sion*/*-tion* |  |  |  |
| Forstavelser |  |  |  |